Burgos | Gyldendal - Den Store Danske
Link til "Burgos"
Oprindelige forfattere Aaris og JoeJe Seneste forfatter Redaktionen
Burgos, by i Nordspanien ved floden Arlanzón 244 km nord for Madrid; 172.421 indb. (2005). Burgos er hovedstad for provinsen af samme navn (14.269 km2, 361.021 indb. (2005)). Med sin strategiske beliggenhed mellem Baskerlandet mod nord og den spanske højslette La Meseta mod syd er Burgos et vigtigt kommunikations- og handelscenter.
Erhvervsaktiviteten er steget kraftigt siden oprettelsen af den direkte togforbindelse til Madrid i 1968. Industrien fremstiller bl.a. kunstfibre, tekstiler, papir, fotomateriale (film) og tømmer. I Burgos ligger den spanske nationalbanks seddeltrykkeri.
Den store katedral i Burgos er et af gotikkens hovedværker i Spanien, hovedsagelig opført i 1200-t., udvidet og udsmykket i 1400- og 1500-t. i rigt forsiret platereskstil. Byen har flere andre smukke kirker og adelspaladser og et righoldigt arkæologisk museum.
Burgos blev grundlagt i 884 og havde sin storhedstid i middelalderen som hovedstad for kongeriget Castilien og som ærkebispesæde. Burgos er fødeby for den halvt historiske helt El Cid. Under Den Spanske Borgerkrig 1936-39 var Burgos hovedstad for "det nationale Spanien", ledet af general Francisco Franco.
Malene Aaris, Jørgen Jensen: Burgos i Den Store Danske, Gyldendal. Hentet 26. januar 2020 fra http://denstoredanske.dk/index.php?sideId=52376
platereskstil
Antal visninger2358 besøg